Redakteursbrief: Wat word van Lina?Susan Lombaard, uitvoerende hoof van Maroela Media Foto: Noeleen Foster Ek sit onlangs by my kind se perdryles. Ek bring haar nie gewoonlik self nie, so ek sit ŉ bietjie eenkant en luister na die ander ma’s wat dik stukke gesels. Vrydagmiddag-vriende. “Wynand het ŉ werksaanbod in Australië gekry,” sê die een ma. “Ag fantasties,” sê ŉ ander een. “Wanneer trek julle?” “As alles goed gaan, oor twee maande,” sê die eerste ma. Haar jongste is besig om af te dwaal, doer na die perdestalle se kant toe. “Ag, Lina, gaan haal net vir Charl voor hy daar iewers inkruip,” beduie sy vir die huishulp met die blou oorjas wat eenkant onder die boom sit. Die gesprek vlot weer. Lina gaan haal vir Charl en begin saam met hom balskop. Na ŉ rukkie se speel kom klouter hy op sy ma se skoot. “Ag Lina,” haal vir Charl sy botteltjie koeldrank daar uit sy rugsak uit,” vra sy. “Het jy vir hom ŉ swietie ingepak?” Die gesprek dwaal weer Australië toe. Nog ŉ ma vertel hulle is ook op pad. Om die waarheid te sê, hulle vlieg oor ŉ maand. Die twee gesels lekker vrolik oor die klimaat van hul nuwe tuisland en oor watter skole hulle oorweeg. Charl het intussen weer van sy ma se skoot afgeklim en met ŉ paar dennebolle op die grasperk begin speel. Een steek hom, en hy begin hartstogtelik huil terwyl hy sy vinger suig. Sy ma raap hom op en troos met soentjies in sy nek. “Lina, kry gou vir my ŉ pleister daar in my handsak,” roep sy. “En bring sommer sy dummy ook.” Die les staan einde se kant toe. Die ma roep haar oudste, maar hy hoor nie; sy aandag is by sy perd. “Lina, gaan haal gou vir JP daar anderkant, asseblief,” vra sy. Sy begin met Charl op haar heup motor se kant toe stap. Hy kerm verby sy fopspeen en beduie met ŉ vet vingertjie in die rigting van die dennebolle op die gras. “As jy hulle wil saamvat, dra jy hulle self,” sê sy ferm. Charl kerm harder en verskuif sy wysvinger van die dennebolle na Lina, wat doer oorkant vir JP van sy perd af probeer kry. Die opdrag is duidelik. Sy ma lag. “Lina, as julle hierdie kant toe kom, bring net die dennebolle saam, hoor,” roep sy arena se kant toe. “En onthou die rugsak en JP se waterbottel!” Ek hoop maar Lina trek saam. Groetnis Susan Lombaard Uitvoerende hoof: Maroela Media